Na temelju članka 64. stavak 3. Zakona o zaštiti okoliša (Narodne novine, brojevi 80/13, 153/13, 78/15), te članka 23.st.3. Uredbe o strateškoj procjeni utjecaja strategije, plana i programa na okoliš (Narodne novine 64/08), te čl.46 Statuta Općine Vrbje, načelnik Općine Vrbje dana 20.09.2016.g. donosi

**ODLUKU**

**kojom se utvrđuje da nije potrebno provesti stratešku procjenu utjecaja na okoliš za Strateški razvojni program općine Vrbje za razdoblje 2015. – 2020.**

I.

Načelnik Općine Vrbje donio je Odluku o započinjanju postupka ocjene o potrebi strateške procjene utjecaja na okoliš Strateškog razvojnog programa općine Vrbje za razdoblje 2015. – 2020. godine (Klasa:311-01/16-01/01, Ur.br.2178/19-01-01-16-4, od 05.07.2016.g.) prema kojoj je Općina Vrbje provela postupak Ocjene o potrebi strateške procjene utjecaja na okoliš Strateškog razvojnog programa općine Vrbje za razdoblje 2015. – 2020.. U postupku Ocjene o potrebi strateške procjene utvrđeno je da Strateški razvojni program općine Vrbje za razdoblje 2015. – 2020. neće imati vjerojatno značajan utjecaj na okoliš na osnovu čega se utvrđuje da nije potrebno provesti stratešku procjenu utjecaja na okoliš.

II.

Strateškim razvojnim programom općine Vrbje za razdoblje 2015. – 2020. definirani su slijedeći strateški razvojni ciljevi i prioriteti:

**STRATEŠKI CILJ 1.: Održivi ekonomski razvoj područja općine korištenjem lokalnih resursa**

Prioritet 1.1. Jačanje poljoprivrednog sektora

Prioritet 1.2. Razvoj mikro, malog i srednjeg poduzetništva, te obrtništva

Prioritet 1.3. Razvoj diferencirane turističke ponude temeljene na prirodnim i kulturno-povijesnim resursima, te tradicijskim vrijednostima

**STRATEŠKI CILJ 2: Zaštita okoliša i razvoj lokalne ruralne infrastrukture**

Prioritet 2.1. Unaprjeđenje komunalne, prometne i energetske infrastrukture

Prioritet 2.2. Poboljšanje sustava gospodarenja otpadom

Prioritet 2.3. Povećanje razine energetske neovisnosti područja općine

**STRATEŠKI CILJ 3.: Rast društvenog standarda i kvalitete života stanovništva**

Prioritet 3.1. Unaprjeđenje sustava odgoja i obrazovanja, te kvalitete ljudskih resursa

Prioritet 3.2. Povećanje razine socijalne sigurnosti i zdravstvene zaštite

Prioritet 3.3. Unaprjeđenje društvenih i kulturnih sadržaja na području općine

Prioritet 3.4. Razvoj udruga civilnog društva

III.

U cilju utvrđivanja vjerojatno značajnog utjecaja na okoliš Općina Vrbje zatražila je mišljenja tijela i/ili osoba određenih posebnim propisima navedenih u Prilogu I. ove Odluke. Zaprimljena su slijedeća mišljenja:

* Ministarstva zaštite okoliša i prirode (Klasa: 612-07/16-58/227, Ur.broj: 517-07-2-1-16-2 od 13. srpnja 2016. godine) kojim je nadležno Ministarstvo nakon uvida u dostavljenu dokumentaciju dalo mišljenje da je Strateški razvojni program općine Vrbje za razdoblje 2015. – 2020. godine prihvatljiv za ekološku mrežu, te da za isti ne treba provesti stratešku procjenu utjecaja na okoliš. U navedenom mišljenju ističe se da je nakon provedene analize utvrđeno da je predmetni strateški razvojni program dokument općenitog karaktera s nedostatnom razinom definiranosti planiranih zahvata, te da se u postupku prethodne ocjene može isključiti mogućnost značajnih negativnih utjecaja na ciljeve očuvanja i cjelovitost područja ekološke mreže. Također, uzimajući u obzir općeniti karakter dokumenta, nadležno ministarstvo mišljenja je da provedba Strateškog razvojnog programa općine Vrbje neće imati negativnih utjecaja na bioraznolikost i ostale sastavnice okoliša na području općine
* HEP d.o.o., Elektra Slavonski Brod (Broj i znak: 401001/5271/16/LS/DŠ od 08. srpnja 2016. godine) kojim je utvrđeno da navedena tvrtka nema primjedbi niti uvjeta koji bi zahtijevali potrebu strateške procjene utjecaja Strateškog razvojnog programa općine Vrbje na okoliš
* Ministarstva kulture, Konzervatorskog odjela u Slavonskom Brodu (Klasa: 612-08/16-10/0280, Ur.broj: 532-04-02-06/1-16-2 od 18. srpnja 2016. godine) kojim je nadležno tijelo iskazalo mišljenje da ne postoji potreba strateške procjene utjecaja na okoliš iz perspektive zaštite kulturne baštine
* Hrvatskih cesta d.o.o. (Klasa: 351-01/16-1/6, Ur.broj: 345-211-516-2016-4/DB od 21. srpnja 2016. godine) kojim je utvrđeno da za Strateški razvojni program općine Vrbje neće nije potrebno provoditi postupak strateške procjene utjecaja na okoliš
* Hrvatskih voda (Klasa: 350-02/15-01/0000448, Ur.broj: 374-21-1-16-2 od 07. srpnja 2016. godine) kojim je nadležno tijelo mišljenja da nije potrebno provoditi stratešku procjenu utjecaja Strateškog razvojnog programa općine Vrbje na okoliš, ali ukoliko se ista bude provodila, da je potrebno akceptirati stratešku dokumentaciju, te programe i planove Hrvatskih voda.
* Županijske uprave za ceste Slavonski Brod (Klasa: 024-01/16-01/443, Ur.broj: 2178/1-10-16-02 od 11. srpnja 2016. godine) kojim je utvrđeno da za područje nadležnosti Županijske uprave za ceste nije potrebno provoditi postupak strateške procjene utjecaja na okoliš, s obzirom da na području općine Vrbje nisu planirani novi koridori za izgradnju županijskih i lokalnih cesta

Za mišljenja koja do danas nisu zaprimljena, sukladno članku 70. st. 2. Zakona o zaštiti okoliša, smatra se da nemaju posebnih utjecaja i uvjeta vezanih za zaštitu okoliša koje je potrebno uvažiti u Strateškom razvojnom programu Općine Vrbje.

Tijela kojima je upućen Zahtjev za davanjem mišljenja, a nisu dostavila svoja mišljenja su:

* Javna ustanova za upravljanje zaštićenim vrijednostima Brodsko posavske županije – Natura Slavonica
* Hrvatske šume
* Regionalni vodovod Davor d.o.o.
* Općina Davor
* Općina Stara Gradiška
* Općina Staro Petrovo Selo
* Općina Rešetari

IV.

Odluku kojom se utvrđuje da za Strateški razvojni program općine Vrbje za razdoblje 2015. – 2020. godine nije potrebno provesti stratešku procjenu utjecaja na okoliš, načelnik Općine Vrbje donio je temeljem provedenog postupka ocjene o potrebi strateške procjene, temeljem pribavljenih mišljenja tijela i osoba određenih posebnim propisom te kriterija za utvrđivanje vjerojatno značajnog utjecaja na okoliš navedenih u prilogu II. Uredbe o strateškog procjeni utjecaja plana i programa na okoliš (NN 64/2008) i to kako slijedi:

**1. Značajke Strateškog razvojnog programa općine Vrbje za razdoblje 2015. – 2020., osobito u odnosu na:**

1. stupanj do kojeg plan ili program određuje okvir za zahvate i druge aktivnosti i to u odnosu na lokaciju, vrstu, veličinu i operativne uvjete ili po alociranju izvora

Strateški razvojni program općine Vrbje za razdoblje od 2015. – 2020. godine predstavlja dokument općenitog karaktera koji definira okvir razvojnih projekata/zahvata koji se planiraju implementirati u razdoblju do konca 2020. godine, ali s nedostatnom razinom definiranosti planiranih zahvata s obzirom na lokaciju, veličinu, operativne uvjete, te izvore financiranja. Za svaki pojedinačni planirani projekt/zahvat Općina Vrbje će pristupiti izradi projektno-tehničke dokumentacije koja će detaljno specificirati lokaciju, vrstu, veličinu i operativne uvjete provedbe, te provesti odgovarajuće postupke sukladno posebnim propisima.

1. stupanj do kojeg plan ili program utječe na druge planove ili programe, uključujući i one u hijerarhiji

Strateški razvojni program općine Vrbje za razdoblje od 2015. – 2020. godine predstavlja razvojni dokument lokalnog karaktera koji prati smjernice razvojne dokumentacije viših razina (regionalne, nacionalne, EU), te će se implementacijom istoga doprinijeti ostvarenju strateških ciljeva i prioriteta definiranih dokumentima više razine hijerarhije.

1. pogodnost plana ili programa za uključivane pitanja zaštite okoliša, osobito s ciljem promicanja održivog razvoja

Kao razvojni dokument koji definira opće smjernice lokalnog razvoja, Strateški razvojni program općine Vrbje za razdoblje od 2015. – 2020. godine uključuje i pitanja zaštite okoliša, a posebice je usmjeren na promicanje i integriranje održivog razvoja kao jedinog prihvatljivog modela integralnog razvoja područja općine što je vidljivo i iz definiranih strateških ciljeva, prioriteta i mjera.

1. okolišni problemi važni za plan i program

Okolišni problemi koji su prepoznati Strateškim razvojnim programom općine Vrbje za razdoblje od 2015. – 2020. godine odnose se na nedovoljnu izgrađenost komunalne infrastrukture, ovisnost o fosilnim izvorima energije, primjenu konvencionalne poljoprivredne proizvodnje, te nedovoljno razvijen sustav gospodarenja otpadom na području općine.

1. važnost plana i programa za primjenu propisa Zajednice u području zaštite okoliša (npr. plan ili program koji se odnosi na gospodarenje otpadom ili zaštitu voda)

Strateški razvojni program općine Vrbje za razdoblje od 2015. – 2020. godine vrlo je značajan za implementaciju propisa na razini EU u području zaštite okoliša, s obzirom da definirane mjere u okviru predloženih prioriteta i ciljeva, uključuju aktivnosti kojima se potiče raspolaganje resursima na održiv i okolišno prihvatljiv način poput primjene ekološke poljoprivredne proizvodnje, učinkovitog korištenja energije, korištenja obnovljivih izvora energije, te poboljšanja sustava gospodarenja otpadom.

**2. Obilježja utjecaja i obilježja područja na koje provedba Strateškog razvojnog programa općine Vrbje može utjecati, posebice u odnosu na:**

a) vjerojatnost, trajanje, učestalost i povratnost (reverzibilnost) utjecaja

Provedba Strateškog razvojnog programa općine Vrbje za razdoblje od 2015. – 2020. godine dugoročno gledajući može imati kontinuiran pozitivan utjecaj na okoliš i kvalitetu života na području općine.

b) kumulativnu prirodu utjecaja

Kumulativna priroda utjecaja provedbe Strateškog razvojnog programa općine Vrbje biti će vidljiva ponajprije kroz zaštićene i očuvane zatečene resurse koji će održivim korištenjem ostati u zalog budućim generacijama bez ugrožavanja bilo koje sastavnice okoliša.

c) prekograničnu prirodu utjecaja

Provedba Strateškog razvojnog programa općine Vrbje u razdoblju 2015. – 2020. godine neće imati nikakve prekogranične utjecaje.

d) rizike za ljudsko zdravlje ili okoliš (npr. uslijed izvanrednih događaja)

Provedba Strateškog razvojnog programa općine Vrbje u razdoblju 2015. – 2020. godine neće uzrokovati potencijalne negativne rizike za ljudsko zdravlje i okoliš.

1. veličinu i područje prostiranja utjecaja (zemljopisno područje i broj stanovnika na koje će vjerojatno djelovati)

S obzirom da je Strateški razvojni program općine Vrbje za razdoblje 2015. – 2020. godine izrađen i usmjeren isključivo za područje općine Vrbje kao jedinice lokalne samouprave koja prema posljednjem popisu stanovništva iz 2011. godine broji 2.215 stanovnika, provedba istoga imati će direktan i indirektan utjecaj isključivo na zemljopisno područje u okvirima granica općine koja veličinom i brojem stanovnika pripada izrazito ruralnim područjima.

f) vrijednost i osjetljivost područja na koje će vjerojatno utjecati zbog:

i) posebnih prirodnih obilježja ili kulturno-povijesne baštine

Provedba Strateškog razvojnog programa općine Vrbje u razdoblju 2015. – 2020. godine imati će pozitivne utjecaje na očuvanje prirodnih obilježja i kulturno-povijesne baštine s obzirom da su definirane mjere, prioriteti i ciljevi programirani na način da se isti maksimalno očuvaju i zaštite od potencijalnih negativnih utjecaja budućeg socio-ekonomskog razvoja područja općine.

ii) prekoračenja standarda kakvoće okoliša ili graničnih vrijednosti

Provedba Strateškog razvojnog programa općine Vrbje u razdoblju 2015. – 2020. godine kao i projekata/zahvata obuhvaćenih istim, neće niti u najmanjoj mjeri uzrokovati potencijalna prekoračenja standarda kakvoće okoliša ili graničnih vrijednosti.

Navedeno je evidentno i iz činjenice da na području općine trenutno ne postoje, niti je planirana izgradnja bilo kakvih industrijskih ili sličnih postrojenja koja bi mogla uzrokovati opisane situacije.

iii) intenzivnog korištenja zemljišta

Provedba Strateškog razvojnog programa općine Vrbje u razdoblju 2015. – 2020. godine neće direktno niti indirektno za posljedicu imati intenzivno korištenje, kako poljoprivrednog tako niti ostalog zemljišta na području općine. U kontekstu održivog razvoja i učinkovitog raspolaganja postojećim resursima, upravo je Strateškim razvojnim programom kao jedna od mjera definirana poticanje ekološke proizvodnje u poljoprivredi koja za cilj ima smanjiti prekomjerno korištenje zemljišta i pritiske na okoliš.

iv) utjecaji na područja ili krajobraze priznatog zaštićenog statusa na nacionalnoj, međunarodnoj razini ili razini Zajednice.

Iako se na području općine Vrbje nalazi dio područja ekološke mreže NATURA 2000 – područje očuvanja značajno za vrste i stanišne tipove (POVS) HR2001311 „Sava nizvodno od Hruščice“, s obzirom da se na navedenom području neće provoditi niti jedna od aktivnosti planiranih Strateškim razvojnim programom, provedba istoga neće imati utjecaja na predmetno područje kao niti na ekološku mrežu.

V.

Općina Vrbje obvezna je o ovoj Odluci informirati javnost sukladno odredbama Zakona o zaštiti okoliša i odredbama Uredbe o informiranju i sudjelovanju javnosti i zainteresirane javnosti u pitanjima zaštite okoliša (Narodne novine, broj 64/08) kojima se uređuje informiranje javnosti u pitanjima zaštite okoliša.

VI.

Ova Odluka stupa na snagu danom donošenja.

**KLASA:311-01/16-01/01**

**URBROJ: 2178/19-01-01-10**

**Vrbje, 20.09.2016.**

**OPĆINSKI NAČELNIK:**

**Igor Jurišić**

**PRILOG I.**

**Popis tijela i osoba od kojih je zatraženo mišljenje o potrebi strateške procjene utjecaja na okoliš za Strateški razvojni program općine Vrbje za razdoblje 2015. – 2020.**

1. Ministarstvo zaštite okoliša i prirode, Uprava za zaštitu prirode
2. Ministarstvo kulture, Uprava za zaštitu kulturne baštine, Konzervatorski odjel u Slavonskom Brodu
3. Hrvatske vode, Vodno područje sliva Save, VGI Brodska Posavina, Slavonski Brod
4. Hrvatske ceste
5. Hrvatske šume
6. Županijska uprava za ceste, Slavonski Brod
7. HEP, Elektra Slavonski Brod
8. Regionalni vodovod Davor d.o.o.
9. Općina Stara Gradiška
10. Općina Davor
11. Općina Staro Petrovo Selo
12. Općina Rešetari